इन्ज्युरी टाइमको त्यो एक मिनेट
नेपाली राष्ट्रिय महिला फुटबल टिमका मुख्य प्रशिक्षक कुमार थापाले साफ महिला च्याम्पियनसिप २०२२ का लागि तयारीकै बेला भनेका थिए, ‘हामी भारतभन्दा तल नै छौं । संरचनागत रूपमै पनि । तर, फुटबलमा जे पनि हुन्छ, एकमात्र च्याम्पियन र एकमात्र बलियो हुने हो भने संसारमा फुटबलको स्वाद नै हुँदैन ।’
काठमाडौँ — नेपाली राष्ट्रिय महिला फुटबल टिमका मुख्य प्रशिक्षक कुमार थापाले साफ महिला च्याम्पियनसिप २०२२ का लागि तयारीकै बेला भनेका थिए, ‘हामी भारतभन्दा तल नै छौं । संरचनागत रूपमै पनि । तर, फुटबलमा जे पनि हुन्छ, एकमात्र च्याम्पियन र एकमात्र बलियो हुने हो भने संसारमा फुटबलको स्वाद नै हुँदैन ।’दक्षिण एसियाली महिला फुटबलले रोमान्चक मोड लिएको छ, स्वादिलो बनेको छ । किनभने अघिल्ला पाँचै संस्करणमा च्याम्पियन भएको भारतलाई सेमिफाइनलमा १–० ले पराजित गर्दै नेपालले घरेलु मैदानमा बंगलादेशविरुद्ध फाइनल भेट निश्चित गर्‍यो । फाइनल जसले जिते पनि त्यो टिम साफको नयाँ च्याम्पियन हुनेछ ।अघिल्ला पाँचवटै साफमा नेपाली महिला टिम भारतसँग चुकेको थियो । दक्षिण एसियाली महारथीविरुद्ध चारपल्ट फाइनल र एकपल्ट सेमिफाइनलमा हारेको थियो । केही सिनियर खेलाडीविना आइपुगेको भारतको साफमा अपराजित यात्रा बंगलादेशले समूह चरणको अन्तिम खेलमा ३–० ले पन्छाउँदै २५ खेलमा टुंग्याइदिएको थियो । तर, युरोपेली क्लबमा आबद्ध खेलाडीलाई पनि बोलाएको भारतीय टिममा एसियन कप, अमेरिका, स्विडेन र ब्राजिलजस्ता बलिया टिमसँग खेलेको अनुभव थियो । भारतले तीन वर्षअघि विराटनगरमा भएको पछिल्लो फाइनलमा नेपललाई ३–१ ले हराएको थियो र त्यो टिमका अधिकांश खेलाडी यसपालि पनि छन् ।एक वर्षपछि मैदानमा फर्किएको नेपाली टिमलाई भने डेंगुले सताइरहेको छ । विंगर मन्जलीकुमारी योन्जन मैदान फर्केकी छैनन् । कीर्तिमानी गोलकर्ता सावित्रा भण्डारी सेमिफाइनल खेल्न नसक्ने भइन् । नियमित कप्तान तथा प्लेमेकर रेनुका नगरकोटे र डिफेन्डर पूजा रानालाई चोटका कारण पहिला नै गुमाइसकेको थियो । समूह चरणमा कमजोर मानिएका भुटान र श्रीलंकाविरुद्ध एकतर्फी जित हासिल गरे पनि डिफेन्स र गोलकिपरको परीक्षण हुन पाएको थिएन । टिमको प्रदर्शनमा सुधारोन्मुख पनि थिएन । गल्तीहरू दोहोर्‍याइरहेका थिए । त्यसैले नेपालले साफमा भारतलाई पहिलोपल्ट पराजित गर्नेमा शंका गरिएको थियो ।तर, दशरथ रंगशालामा पहिलोपल्ट आयोजित महिला फुटबलको अन्तर्राष्ट्रिय प्रतियोगितामा घरेलु टिमले ७ हजारभन्दा बढी दर्शकसामु आशालाग्दो सुरुआत गर्‍यो । विगतमा भारतविरुद्ध सधैं डराएर खेल्ने नेपाली टिम मैदानमा सम्हालिएको देखियो । पहिलो हाफमा बलमाथि नियन्त्रण राख्यो । ‘अट्याकिङ थर्ड’ (पेनाल्टी क्षेत्रभित्र) मा खासै खेल्न सकेन । मिडफिल्डबाटै भए पनि भारतमाथि लगातार दबाब सिर्जना गरिरह्यो । पहिलो अवसर भने भारतले पायो । तर, ग्रेस डाङ्मीको २४ औं मिनेटमा प्रहार सटिक भएन । सावित्राको स्थानमा पहिलो रोजाइमै अग्रपंक्तिमा खेल्ने अवसर पाएकी प्रीति राईले ३३ औं मिनेटमा पेनाल्टी क्षेत्रनजिकबाट प्रहार गरेको बल पोस्ट नजिकिँदै माथिबाट बाहिरियो । क्रोएसियाको डिनामो जाग्रेबमा आबद्ध स्ट्राइकर सौम्य गुगुलोथले ४२ औं मिनेटमा पाएको सहज अवसरमा पनि पोस्टमा बल प्रहार गर्न सकिनन् ।रश्मीको उत्कृष्ट गोलस्ट्राइकर रश्मीकुमारी घिसिङले पहिलो हाफको इन्ज्युरी समयमा गरेको गोलमा नेपालले भारतलाई १–० ले हराएर साफमा पाँचौंपल्ट फाइनलमा स्थान बनाएको हो । उनले प्रीतिले मिहिनेतपूर्वक दिएको पास नियन्त्रण गर्दै पेनाल्टी क्षेत्रभित्रबाट प्रहार गरेको बलमा नेपालले अग्रता लिएको थियो । ढिलागरी बल प्रहार गरे पनि त्यसमा उनको ‘फिनिसिङ’ स्तरीय थियो । उनले श्रीलंकाविरुद्ध ६–० को जितमा पनि गोल गरेकी थिइन् ।अनिता केसीको कर्नरमा अमृता जैसीले ५० औं मिनेटमा गरेको हेडरमा इंग्लिस क्ल्ब वेस्टह्याममा पूर्वगोलकिपर अदिती चौहानले पन्च गर्दै भारतको संकट टारेकी थिइन् । लगत्तै कर्नरपछि प्रीतिले कठिन कोणबाट प्रहार गरेको बल पोलमा लागेर फर्कियो । विराटनगरमा नेपालविरुद्ध गोल गरेकी अन्जु तामाङले पनि ५५ औं मिनेटको पाएको सहज मौकामा बल प्रहार गर्न सकिनन् । रश्मीको पासमा प्रीतिले ‘सेकेन्ड बार’ च्याप्दै प्रहार गरेको बल पोस्ट नजिकबाट बाहिरिँदा नेपालले ६४ औं मिनेटमा अग्रता दोब्बर बनाउने अवसर गुमायो । भारत गोललाई हतारिन थाल्यो । गुगुलोथको डरलाग्दो क्रस ८३ औं मिनेटमा कप्तान एवं गोलकिपर एन्जिला तुम्बापो सुब्बाले असफल पारिन् ।अन्त्यसम्म नेपाली खेलाडीहरू संयमित देखिए । सबैले मिहिनेत गरिरहे । मिडफिल्डमा नेपालको वर्चस्व रह्यो । अन्त्यतिर ‘साइड डिफेन्डर’ थकित देखिए पनि पाहुना टिमले त्यसको उपयोग गर्न सकेन । विशषेगरी सेन्टर–ब्याक गीता राना र प्लेमेकर दीपा शाहीको प्रदर्शन उत्कृष्ट रह्यो । जम्मा चार फिट १० इन्च अग्ली भए पनि छरितो खेल पस्कँदै केही अवसर सिर्जना गरेकी प्रीतिले ‘प्लेयर अफ दि म्याच’ को अवार्ड हात पारिन् ।‘१२ वर्षको प्रतीक्षा’मुख्य प्रशिक्षक थापाले भने, ‘यो जितको लागि १२ वर्षदेखि प्रतीक्षा गरिरहेका थियौं । खेलाडीले गरेको मिहिनेतलाई हामीले प्रशंसा गर्नुपर्छ । उत्कृष्ट खेल्ने प्रयास गर्‍यौं, कडा मिहिनेत गर्‍यौं र खेलाडीले पूरा (भारतलाई पराजित गर्ने वाचा) गरे ।’ ६ वर्षअघि सिलिगुढीमा भएको सेमिफाइनलमा भारतसँग ३–१ ले हारेको नेपाली टिमका प्रशिक्षक पनि हुन् थापा । नेपालले भारतविरुद्ध साफमा पहिलोपल्ट समग्रमा १५ खेलमा दोस्रो जित हात पारेको हो ।तस्बिर : हेमन्त श्रेष्ठ/कान्तिपुरपूर्वराष्ट्रिय खेलाडी रहेका प्रशिक्षक थापाले भने, ‘पुरुष वा महिला साफमा २५ वर्ष भयो हामीले भारतलाई जितेका थिएनौं । त्यसलाई तोडेका छौं । महिला फुटबलमा फाइनल पुगिरहेको हो । ट्रफी स्वदेशमै राख्नसके खुसी हुन्छौं, यसमा आशावादी छौं ।’ सेमिफाइनलको प्रदर्शनबारे उनी बोले, ‘मुर्खतापूर्ण गल्ती गरेनौं । गल्ती कम गर्‍यौं । हामी फाइनल पुग्नुको आधार नै पाएको अवसर उपयोग गर्नु हो ।’साफमा पहिलो हार बंगलादेशसँग बेहोरेको भारत लगातार दोस्रो हारसँगै सेमिफाइनलबाटै बाहिरियो । टोलीका प्रशिक्षक सुरेन क्षत्रीले भने, ‘धेरै राम्रो खेल्यौं तर हार्‍यौं । यसलाई स्वीकार्छौं । हामीले पाएका अवसर उपयोग गर्न सकेनौं । नेपालले एउटा मौका पायो, गोल भयो र जित्यौं ।’सविनाको ह्याट्रिकयसअघि पहिलो सेमिफाइनलमा बंगलादेशले कप्तान सविना खातुनको ह्याट्रिकसँगै भुटानमाथि ८–० को जित हात पारेको थियो । उनले १८, ५३ र दोस्रो हाफको इन्ज्युरी समयमा गोल गर्दै यो साफमा दोस्रोपल्ट ह्याट्रिक गरिन् । पाकिस्तानविरुद्ध पनि तीन गोल गरेकी उनले सर्वाधिक ८ गोल गरेकी छन् ।यो साफमा सबैभन्दा राम्रो प्रदर्शन गरिरहेको बंगलादेशले जाहन सोपनाको गोलमा दोस्रो मिनेटमै अग्रता लिएको थियो । उसको फराकिलो जितमा कृष्णरानी सरकारले ३०, रितु चकमाले ३५, मसुरा परविन ५६ र तोहुरा खातुनले ८७ औं मिनेटमा गोल गरिन् । सन् २०१० मा सुरु भएको साफ महिला च्याम्पियनसिपमा बंगलादेश दोस्रोपल्ट फाइनल पुगेको हो । यसअघि उसले २०१६ को फाइनल खेलेको थियो, जहाँ भारत ३–१ ले विजयी भएको थियो  ।